Saking kathahipun ingkang sami doyan, dados asring kalampahan sami kêmpalan mawi ombèn-ombèn. Ing nalika punika tiyang ingkang dèrèng nate ngombe arak lajêng sami angyêktosi, bilih ingkang sami ngombe punika sami ical isinipun, sarta wêwah kakêndêlanipun. Pangraosipun patrap ingkang makatên wau amêwahi brêgas, mila lajêng nyobi angicipi arak. Wiwitipun namung sagêlas, sabab dèrèng ngraosakên ecanipun, malah namung karaos pait kemawon wontên ing cangkêm, nanging sarèhning kathah ingkang sami doyan, punapa malih ngadat ingkang sami ngombe wau sok sagêd damêl gumujêngan ingkang ngrêsêpakên manah, dados ingkang sampun ngicipi sagêlas wau lajêng nyobi ngicipi sagêlas malih, lajêng kalih, tumuntên tiga sarta sakawan gêlas.